শহীদুল্লাহ শহীদ::: তথাকথিত জঙ্গীবাদের বিরদ্ধে যুক্তরাষ্ট্রের নেতৃত্বে সন্ত্রাস বিরোধী যুদ্ধে যখন আফগানিস্তান, ইরাক ও পাকিস্তান কাঁপছে তখনো দক্ষিন ও দক্ষিণ-পূর্ব এশিয়া তুলনামূলক ভাবে শান্ত ও স্থির ছিল। ফলে পর্যটক নির্ভর ব্যবসাপাতি ফুলে ফেঁফে উঠছিল। কিন্তু হঠাৎ করেই ২০০২ সালে দক্ষিণ ফিলিপাইন ও ম্যানিলা শহর কেঁপে উঠল। বিষ্ফোরনে নিহত হল অনেক বেসামরিক ফিলিপাইনী নাগরিক। ধারণা করা হলো এই বিষ্ফোরনের সহিত আল- কায়েদার সংশ্লিষ্টতা আছে। এর ক’দিন পরেই ইন্দোনেশিয়ার বালি দ্বীপ কেঁপে উঠল নির্বিচারে বোমাবাজিতে। হত্যা করা হলো অন্তত ২০০ নিরপরাধ মানব সন্তানকে। পুরো দক্ষিণ পূর্ব এশিয়া যখন জঙ্গীবাদ নিয়ে চিন্তিত, ঠিক তখনি অবৈধ এক মাদক এতদাঞ্চলে ছড়িয়ে পড়ে, যা জঙ্গীবাদের চেয়েও অনেক বেশী ধ্বংসাত্মক ও ক্ষতিকর। আর তা হলো “ইয়াবা” নামক একটি মাদক যা মেথাম্ফেটামিন ও কেফেইন এর মিশ্রনে তৈরী এক ধরনের বড়ি। থাইল্যান্ডে এই ইয়াবা ক্রেজী মেডিসিন নামেই অধিক পরিচিত যা হেরোইনের চেয়েও বেশী আসক্তি সম্পন্ন এক মাদক। এই মাদকটি বিভিন্নভাবে গ্রহন করা যায়। মুখে গিলে খাওয়া যায়, গলিয়ে নিঃশ্বাসে নেয়া যায়, আবার সিরিঞ্জের মাধমেও নেয়া যায়। আজ দক্ষিণ পূর্ব এশিয়ায় অধিক সংখ্যক HIV/AIDS ভাইরাস রোগীর অন্যতম একটি কারণ ও ইয়াবা। আজ এই ইয়াবা শুধু দক্ষিণপূর্ব এশিয়ার দেশগুলি নয় বাংলাদেশ হয়ে সূদূর আটলান্টিক পাড়ি দিয়ে যুক্তরাষ্ট্রে পৌঁছে গেছে। আর শুধু পৌঁছেই ক্ষান্ত হয়নি, জয় করে নিয়েছে লক্ষ লক্ষ আমেরিকান যুবকের হৃদয়। দেরীতে হলেও আমেরিকা নড়ে চড়ে বসেছে। আমেরিকা বুঝতে পেরেছে শুধু জঙ্গীবাদ ঠেকালেই তারা নিরাপদ নয়। তাই মাদকের বিরুদ্ধে যুদ্ধকেই আমেরিকা তার অগ্রাধিকার তালিকায় দ্বিতীয় স্থানে রেখেছে। চেষ্টা করছে বন্ধু দেশ সমূহকে সাথে নিয়ে ইয়াবা-র উৎসস্থলে আঘাত করতে। এশিয়ার বৃহৎ শক্তি চীনও আজ ইয়াবা দমনে উঠে পড়ে লেগেছে।